刘学箕
夏雨叹
君不见去年六月田作龟兆拆，祷祠乞雨遍村陌。
时当饥馑民不聊，谷贵有钱无处糴。
今年六月岁幸丰，十日一雨五日风。
市积粟米价不长，有谷无钱人更穷。
吁嗟此道孰识测，街头细听老农说。
往年兵兴锡赍多，官会颁行姑济急。
旧会既收新会降，所司称提苦无策。
朝廷明许同见钱，便当流转同货泉。
不应州县首逆旨，榜示墙壁徒纷然。
库头令卖小印龊，输纳租税私相權。
非钱卖龊用不得，执币啧啧烦有言。
遂令百姓愈惶惑，行之与否谁使然。
小臣空负济时术，阊阖九重无路入。
何当奏计承明庐，倾倒卖生长太息。